b'\n_START_ARTICLE_\nJacobsenin oireyhtym\xc3\xa4\n_START_PARAGRAPH_\nJacobsenin oireyhtym\xc3\xa4 on tila, jossa kromosomin 11 pitk\xc3\xa4n haaran loppup\xc3\xa4\xc3\xa4ss\xc3\xa4 esiintyy perim\xc3\xa4aineksen deleetiota. Oireyhtym\xc3\xa4 aiheuttaa kasvun hidastuneisuutta jo siki\xc3\xb6aikana, kehitysvammaisuutta ja psykomotoristen kykyjen heikkoutta. Kasvoissa ja p\xc3\xa4\xc3\xa4ss\xc3\xa4 tavataan erilaisia ep\xc3\xa4muodostumia. Oireiston yhteydess\xc3\xa4 on kuvattu syd\xc3\xa4nvikaisuutta ja kuulovammaisuutta._NEWLINE_Jacobsenin oireyhtym\xc3\xa4n esiintymistiheydeksi on m\xc3\xa4\xc3\xa4ritelty noin 1/100\xc2\xa0000, ja sairastuneista naispuolisia on havaittu olevan 75\xc2\xa0%. Oireyhtym\xc3\xa4\xc3\xa4n liittyy 25\xc2\xa0%:n kuolleisuus kahden ensimm\xc3\xa4isen elinvuoden aikana._NEWLINE_Oireyhtym\xc3\xa4 on nimetty tanskalaisen l\xc3\xa4\xc3\xa4k\xc3\xa4rin Petra Jacobsenin mukaan.'